**...ydych chi wir mor dwp â hynny?**

(Llythyr Paul at y Galatiaid)

Pa mor dwp wyt ti? Sut fysa ti’n teimlo sa ti’n cael llythyr yn dweud dy fod ti’n colli golwg ar be sy’n iawn ac yn ymddwyn yn ddwl? Dyma’r math o lythyr wnaeth Paul ei ysgrifennu at eglwysi yn Galatia rhywbryd rhwng 48-58 O.C. Pan mae rhywun yn ein hinsyltio ni neu hyd yn oed yn ein cywiro ni, ein hymateb cyntaf ni yn aml ydy, ‘Pwy mae o’n feddw ydy o?’ neu ‘*You’re not the boss of me!*’ Mor hawdd dyn ni’n mynd yn amddiffynnol! Pa hawl sy’ gen ti i ddweud wrtho i be i wneud! Fi sy’n penderfynu be sy’n iawn a be sy ddim, yn fy mywyd i!

Dw i’n gallu nofio, ond ddim yn dda iawn. Dw i’n leicio gwybod mod i’n gallu rhoi fy nhraed ar y llawr. Tasa rhywun sydd ddim yn gallu nofio yn dweud wrtha i sut i nofio’n well fyswn ni ddim yn gwrando arnyn nhw! Rhywbeth fel hyn fyswn i’n feddwl (ond ddim yn ei ddweud am fy mod i’n rhy gwrtais!) ‘Ti’m yn gallu nofio, ti’m yn gwybod sut deimlad ydy o i fod yn y dŵr ac allan o dy ddyfnder – dw i ddim yn mynd i wrando arna chdi!’

Ond mae fy mhlant i’n gallu nofio yn dda, maen nhw wedi cael gwersi nofio ac yn gwybod sut yn union i wneud pob strôc. Maen nhw’n nofwyr cryf a hyderus, a dydyn nhw’n poeni dim am fod allan o’u dyfnder. Os dyn nhw’n dweud, ‘Mam, fel hyn ddylet ti nofio,’ dw i’n hapus iawn i wrando arnyn nhw.

Pam? Pam dw i’n fodlon gwrando a derbyn cyngor un a llwyr anwybyddu’r llall?

Mae fy mhlant wedi derbyn gwersi nofio gan athro nofio proffesiynol. Nid yn unig eu bod nhw wedi mynd i’r gwersi a gwrando ond maen nhw hefyd wedi gweithredu ar yr hyn glywson nhw. Maen nhw wedi ufuddhau i gyfarwyddiadau eu hathro ac yn gallu gwneud popeth mae o wedi ei ddysgu iddyn nhw dros y blynyddoedd, o’r *ffrynt crawl* i’r *butterfly* a hyd yn oed *sculling* sy’n edrych yn amhosib i fi! Dw i’n gwrando arnyn nhw am fy mod i’n nabod eu hathro – mae o’n arbenigwr ac wedi dysgu miloedd o blant dros y blynyddoedd. Mae fy mhlant yn gallu siarad yn awdurdodol am nofio oherwydd fod eu hathro wedi rhoi gwybodaeth hollol gywir iddyn nhw. Dw i’n gallu gweld fy mhlant yn nofio a gwybod eu bod yn deall sgiliau nofio yn well na fi!

Rhaid i ni ddewis yn ofalus ar bwy ydyn ni’n gwrando, oherwydd weithiau mae pobl yn gofyn i ni wneud rhywbeth – a sut ydyn ni am benderfynu os ydyn ni am wneud be maen nhw eisiau ai peidio?

Sut wyt ti’n penderfynu os wyt ti am ufuddhau i rywun ai peidio? Wyt ti’n cofio amser pan wnest ti wrthod gwneud be roedd rhywun arall eisiau i ti wneud? Beth oedd y canlyniad? Wyt ti’n cofio amser pan wnest ti rhywbeth am fod rhywun arall wedi dy annog di i’w wneud, a wedyn difaru?